Document ID: 32012R1217

EUROPA-PARLAMENTETS OG RÅDETS FORORDNING (EU) Nr. 1217/2012
af 12. december 2012
om tildelingen af toldkontingenter for eksporten af træ fra Den Russiske Føderation til Den Europæiske Union
EUROPA-PARLAMENTET OG RÅDET FOR DEN EUROPÆISKE UNION HAR -
under henvisning til traktaten om Den Europæiske Unions funktionsmåde, særlig artikel 207,
under henvisning til forslag fra Europa-Kommissionen,
efter fremsendelse af udkast til lovgivningsmæssig retsakt til de nationale parlamenter,
efter den almindelige lovgivningsprocedure (1), og
ud fra følgende betragtninger:
(1)
I betragtning af den økonomiske betydning for Unionen af importen af råtræ og den betydning, som den Russiske Føderation har for Unionen som leverandør af råtræ, forhandlede Kommissionen med Den Russiske Føderation om dennes tilsagn om at mindske eller afskaffe eksportafgifterne på råtræ.
(2)
Disse tilsagn, som blev opført på Verdenshandelsorganisationens (WTO's) liste over indrømmelser og tilsagn vedrørende varer fra Den Russiske Føderation, da den tiltrådte WTO, omfatter toldkontingenter for eksporten af bestemte typer nåletræer, hvoraf en del er blevet tildelt eksporten til Unionen.
(3)
I forbindelse med forhandlingerne om Den Russiske Føderations tiltrædelse af WTO forhandlede Kommissionen på Unionens vegne en aftale i form af brevveksling mellem Den Europæiske Union og Den Russiske Føderation om administrationen af toldkontingenter for eksporten af træ fra Den Russiske Føderation til Den Europæiske Union (2) (»aftalen«).
(4)
Unionen og Den Russiske Føderation forhandlede også en protokol om tekniske betingelser i henhold til aftalen (3) (»protokollen«).
(5)
Den 14. december 2011 vedtog Rådet afgørelse 2012/105/EU (4), som bemyndigede undertegnelse af aftalen og protokollen og om deres midlertidige anvendelse fra datoen for den Russiske Føderations tiltrædelse af WTO. Aftalen og protokollen blev undertegnet den 16. december 2011. Den Russiske Føderation tiltrådte WTO den 22. august 2012.
(6)
I overensstemmelse med aftalens vilkår skal Unionen administrere den andel af toldkontingenterne, der blev tildelt Unionen, i henhold til dens interne procedurer. I henhold til afgørelse 2012/105/EU skal Kommissionen vedtage detaljerede bestemmelser om, hvordan kvotetilladelser tildeles i henhold til protokollen, og alle andre bestemmelser, der er nødvendige for Unionens forvaltning af mængderne af toldkontingenter, der er tildelt eksporten til Unionen. Kommissionens gennemførelsesforordning (EU) nr. 498/2012 (5) fastlagde de nødvendige midlertidige gennemførelsesbestemmelser for på den måde at sikre en fuldt operationel administration i Unionen af dens andel af toldkontingenterne på det tidspunkt, hvor Den Russiske Føderation tiltrådte WTO. Nævnte forordning finder ikke længere anvendelse, når aftalen og protokollen vedtages og træder i kraft.
(7)
For at sikre ensartede betingelser for gennemførelsen af aftalen og protokollen efter deres ikrafttræden bør Kommissionen tillægges gennemførelsesbeføjelser. Disse beføjelser bør udøves i henhold til Europa-Parlamentets og Rådets forordning (EU) nr. 182/2011 af 16. februar 2011 om de generelle regler og principper for, hvordan medlemsstaterne skal kontrollere Kommissionens udøvelse af gennemførelsesbeføjelser (6).
(8)
For at sikre retssikkerhed og retlig kontinuitet for økonomiske aktører bør nye gennemførelsesretsakter, der skal vedtages i henhold til nærværende forordning, bibeholde retsvirkningen af de overgangsforanstaltninger, der allerede er truffet i henhold til gennemførelsesforordning (EU) nr. 498/2012. Disse overgangsforanstaltninger bør derefter behandles, som var de blevet truffet i henhold til de tilsvarende bestemmelser i de nye gennemførelsesretsakter -
VEDTAGET DENNE FORORDNING:
Artikel 1
1. Med henblik på gennemførelse af aftalen mellem Den Europæiske Union og Den Russiske Føderation om administrationen af toldkontingenter for eksporten af træ fra Den Russiske Føderation til Den Europæiske Union og protokollen om tekniske betingelser i henhold til aftalen vedtager Kommissionen gennemførelsesretsakter, som fastsætter detaljerede bestemmelser om, hvordan kvotetilladelser tildeles i henhold til protokollens artikel 5, stk. 2, og som fastsætter alle andre bestemmelser, der er nødvendige for Unionens forvaltning af mængderne af de toldkontingenter, der er tildelt eksporten til Unionen. Disse gennemførelsesretsakter vedtages efter undersøgelsesproceduren i artikel 2, stk. 2.
2. De i stk. 1 nævnte gennemførelsesretsakter bibeholder retsvirkningen af de overgangsforanstaltninger, der er truffet i henhold til gennemførelsesforordning (EU) nr. 498/2012.
Artikel 2
1. Kommissionen bistås af det træudvalg, der er nedsat ved artikel 5 i afgørelse 2012/105/EU. Nævnte udvalg er et udvalg som omhandlet i forordning (EU) nr. 182/2011. Træudvalget kan undersøge ethvert spørgsmål vedrørende anvendelsen af aftalen og protokollen, som rejses af Kommissionen eller efter anmodning fra en medlemsstat.
2. Når der henvises til dette stykke, finder artikel 5 i forordning (EU) nr. 182/2011 anvendelse.
Artikel 3
Denne forordning træder i kraft på dagen for offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Strasbourg, den 12. december 2012.

Labels: 18
3
1